ኢትዮጵያ የኮቪድ 19 ሥርጭትን ለመከላከል የዲጂታል ቴክኖሎጂ ልትተገብር ነው
ኢትዮጵያ የኮቪድ 19 ሥርጭትን ለመከላከል ዲጂታል ቴክኖሎጂን ልትተገብር መሆኑን የኢኖቬሽንና ቴክኖሎጂ ሚኒስቴር አስታወቀ፡፡ በኢኖቬሽንና ቴክኖሎጂ ሚኒስቴር የሚመራውና ከማስተርካርድ ፋውንዴሽን ጋር በጋራ የሚሠራው፣ ለኮቪድ 19 ምላሽ የሚሰጥ የጤና መረጃ ድረ ገጽ ለማልማትና የጥሪ ማዕከል ለማቋቋም የሚያስችል ፕሮጀክትም ይፋ ሆኗል፡፡ ድረ ገጹ (ፖርታል) አንድ ወጥና ለተቀናጀ የመረጃ ሥርዓት የሚያገለግል ሲሆን፣ በአገር አቀፍና በክልል ደረጃ የኮቪድ 19 ምላሽ መረጃዎችን ዜጎች እንዲያገኙ የሚያስችል የቴክኖሎጂ ሥርዓት ነው፡፡ ፕሮጀክቱ ከዜጎች ለሚመጡ ጥሪዎች ወዲያውኑ መረጃ መስጠት የሚያስችልና  አስፈላጊ በሚሆንበት ጊዜ አጫጭር መልዕክቶችን በጽሑፍ፣ በድምፅና በተመረጡ የመረጃ አድራሻዎች ተደራሽ የሚያደርግ በቴክኖሎጂ የታገዘ ነፃ የጥሪ ማዕከል የሚያቋቁም ሲሆን፣ መሠረታዊና ብሔራዊ ችግሮችን በተቀናጀና በፈጣን የዲጂታል አሠራሮች በመተግበር መንግሥት ዘርፈ ብዙ የሆውን የኮቪድ 19 ተፅዕኖ ለመከላከል የሚያደርገውን ጥረት ያግዛል ተብሏል፡፡   የኢኖቬሽንና ቴክኖሎጂ ሚኒስትር ዴኤታ አህመዲን መሐመድ (ዶ/ር) እንዳሉት፣ ፕሮጀክቱ ዜጎች የተቀናጀ ሥርዓት ባለው ድረ ገጽ አማካይነት የኮቪድ 19 ወረርሽኝን በተመለከተ መንግሥት እየወሰዳቸው ስላሉ ዕርምጃዎች መረጃ እንዲኖረው የሚያደርግ ነው፡፡ ሚኒስትር ዴኤታው አክለውም፣ ‹‹መንግሥት በኢትዮጵያ ውስጥ እየተተገበሩ ካሉ ሌሎች ጥረቶችና ትግበራዎች ጋር በመቀናጀት በዚህ ፕሮጀክት የኮቪድ 19 ወረርሽኝንና መከላከያዎቹን በተመለከተ፣ በኅብረተሰቡ ዘንድ ያለ ግንዛቤም ያድጋል ተብሎ ይጠበቃል፤›› ካሉ በኋላ፣ ‹‹በጥሪ ማዕከሉና በአጭር የጽሑፍ መልዕክት ማሳሰቢያዎች አማካይነት የዜጎች ተሳትፎ ይጨምራል የሚል እምነት አለኝ፡፡ በመጨረሻም እንዲህ ያሉ ፕሮጀክቶች በርካታ ኢትዮጵያውያን ቀስ በቀስ በዕለት ተዕለት ሕይወታቸው ዲጂታል ቴክኖሎጂን እየተጠቀሙ ሲመጡ፣ የአገሪቱን የዲጂታላይዜሽን አጀንዳ ለማፋጠን ዕገዛ ያደርጋል፤›› ብለዋል፡፡ኢትዮጵያ በ2012 ዓ.ም. ተነድፎ ያፀደቀቻቸው የመጀመርያው የዲጂታል ትራንስፎርሜሽን ስትራቴጂ እንዲሳካ ጥረት እያደረገ የሚገኘው ማስተርካርድ ፋውንዴሽን፣ አዲስ ለሚተገበረው የኮቪድ 19 ወረርሽኝ ምላሽና የዜጎች ተሳትፎ ፕሮጀክት ማበልፀጊያ የኮቪድ 19 ወረርሽኝ የማገገሚያና የመቋቋሚያ ፕሮግራም 887‚000 ዶላር ድጋፍ አድርጓል፡፡ የማስተርካርድ ፋውንዴሽንን በመወከል አስተያየታቸውን የሰጡት በኢትዮጵያ የማስተርካርድ ፋውንዴሽን ኃላፊ አቶ ዓለማየሁ ኮንዴ ኮይራ፣ የኮቪድ 19 የመከላከል ስትራቴጂ ላይ ግለሰቦች የሚወስዱት ምርጫ ቁልፍ ጉዳይ ነው ብለዋል፡፡ ሰዎች በመረጃ ላይ የተመሠረተ ምርጫ የሚያደርጉ ከሆነ ትክክለኛ መረጃ ያስፈልጋቸዋል ያሉት አቶ ዓለማየሁ፣ ወረርሽኙን ለመከላከል የሚያስችል ምላሽና ጥረቶችን የሚያግዙ  ቴክኖሎጂዎችን ውጤታማ በሆነ መንገድ ለመጠቀም የሚያስፈልጉ ድጋፎችን ለማድረግ ፋውንዴሽኑ ፍላጎት እንዳለው ገልጸዋል፡፡ የኮቪድ 19 ወረርሽኝ ምላሽ መስጫና በመረጃ የተደገፈ የጤና መረጃ ድረ ገጽና ፈጣን የምላሽ መስጫ ጥሪ ማዕከል ፕሮጀክት በማዋቀርና በማስተዳደር ረገድ፣ የኢኖቬሽንና ቴክኖሎጂ ሚኒስቴር፣ የጤና ሚኒስቴር፣ የኢትዮጵያ የኅብረተሰብ ጤና ኢንስቲትዩት፣ ኢትዮ ቴሌኮምና ሌሎች መንግሥታዊና መንግሥታዊ ያልሆኑ ተቋማት በጋራ የሚተገብሩት ፕሮጀክት ነው፡፡